अर्थशास्त्रम्/अधिकरणम् ३/अध्यायः ८
सामन्त-प्रत्यया वास्तु-विवादाः   ।। ०३.८.०१  ।।
 गृहं क्षेत्रं आरामः सेतु-बन्धस्तटाकं आधारो वा वास्तुः   ।। ०३.८.०२  ।।
 कर्ण-कील-आयस-सम्बन्धोअनुगृहं सेतुः   ।। ०३.८.०३  ।।
 यथा-सेतु-भोगं वेश्म कारयेत्  ।। ०३.८.०४  ।।
 अभूतं वा पर-कुड्यादपक्रम्य द्वावरत्नी त्रिपदीं वा देश-बन्धं कारयेत्  ।। ०३.८.०५  ।।
 अवस्करं भ्रमं उद-पानं वा न गृह-उचितादन्यत्र । अन्यत्र सूतिका-कूपादा-निर्दश-अहादिति   ।। ०३.८.०६  ।।
 तस्यातिक्रमे पूर्वः साहस-दण्डः   ।। ०३.८.०७  ।।
 तेनैन्धनावघातन-कृतं कल्याण-कृत्येष्वाचाम-उदक-मार्गाश्च व्याख्याताः   ।। ०३.८.०८  ।।
 त्रिपदी-प्रतिक्रान्तं अध्यर्धं अरत्निं वा गाढ-प्रसृतं उदक-मार्गं प्रस्रवण-प्रपातं वा कारयेत्  ।। ०३.८.०९  ।।
 तस्यातिक्रमे चतुष्-पञ्चाशत्-पणो दण्डः   ।। ०३.८.१०  ।।
 एकपदी-प्रतिक्रान्तं अरत्निं वा चक्रि-चतुष्पद-स्थानं अग्निष्ठं उदन्-जर-स्थानं रोचनीं कुट्टनीं वा कारयेत्  ।। ०३.८.११  ।।
 तस्यातिक्रमे चतुर्-विंशति-पणो दण्डः   ।। ०३.८.१२  ।।
 सर्व-वास्तुकयोः प्राक्षिप्तकयोर्वा शालयोः किष्कुरन्तरिका त्रिपदी वा   ।। ०३.८.१३  ।।
 तयोश्चतुर्-अङ्गुलं नीप्र-अन्तरम्<नीव्र-अन्तरम्?> समारूढकं वा   ।। ०३.८.१४  ।।
 किष्कु-मात्रं आणि-द्वारं अन्तरिकायां खण्ड-फुल्ल-अर्थं असम्पातं कारयेत्  ।। ०३.८.१५  ।।
 प्रकाश-अर्थं अल्पं ऊर्ध्वं वात-अयनं कारयेत्  ।। ०३.८.१६  ।।
 तद्-अवसिते वेश्मनिच्छादयेत्  ।। ०३.८.१७  ।।
 सम्भूय वा गृह-स्वामिनो यथा-इष्टं कारयेयुः । अनिष्टं वारयेयुः   ।। ०३.८.१८  ।।
 वान-लट्याश्चऊर्ध्वं आवार्य-भागं कट-प्रच्छन्नं अवमर्श-भित्तिं वा कारयेद्वर्ष-आबाध-भयात्  ।। ०३.८.१९  ।।
 तस्यातिक्रमे पूर्वः साहस-दण्डः । प्रतिलोम-द्वार-वात-अयन-बाधायां च । अन्यत्र राज-मार्ग-रथ्याभ्यः   ।। ०३.८.२०  ।।
 खात-सोपान-प्रणाली-निश्रेण्य्-अवस्कर-भागैर्बहिर्-बाधायां भोग-निग्रहे च   ।। ०३.८.२१  ।।
 पर-कुड्यं उदकेनौपघ्नतो द्वादश-पणो दण्डः । मूत्र-पुरीष-उपघाते द्वि-गुणः   ।। ०३.८.२२  ।।
 प्रणाली-मोक्षो वर्षति । अन्यथा द्वादश-पणो दण्डः   ।। ०३.८.२३  ।।
 प्रतिषिद्धस्य च वसतः । निरस्यतश्चावक्रयिणं अन्यत्र पारुष्य-स्तेय-साहस-संग्रहण-मिथ्या-भोगेभ्यः   ।। ०३.८.२४  ।।
 स्वयं-अभिप्रस्थितो वर्ष-अवक्रय-शेषं दद्यात्  ।। ०३.८.२५  ।।
 सामान्ये वेश्मनि साहाय्यं अप्रयच्छतः । सामान्यं उपरुन्धतो भोगं च गृहे द्वादश-पणो दण्डः   ।। ०३.८.२६  ।।
 विनाशयतस्तद्-द्वि-गुणः   ।। ०३.८.२७  ।।
 कोष्ठक-अङ्गण-वर्चानां अग्नि-कुट्टन-शालयोः  । ।। ०३.८.२८अ ब  ।।
 विवृतानां च सर्वेषां सामान्यो भोग इष्यते   ।। ०३.८.२८च्द्  ।।